Mange er stået op til lyden af regn mod ruden og rusken i træerne. Et voldsomt stormlavtryk over den nordlige del af Atlanterhavet sender fronter med regn og blæst ind over Danmark fra vest, og den første omgang med regn er ved at passere landet søndag morgen. Fronten befinder sig over Sjælland, hvor det også blæser ret kraftigt fra syd og sydøst med vindstød af kulingstyrke. I Jylland er det opholdsvejr, men ret skyet flere steder. Til gengæld er det netop i Jylland, at der i dagens løb kommer nye forsyninger med regn. Vådt mod vest - tørt mod øst Mens fronten over de østlige egne bevæger sig længere mod øst, breder et område med opholdsvejr sig til hele landet i løbet af formiddagen. En overgang er der endda mulighed for lidt sol i Nordvestjylland, mens det er tørt og skyet mod øst. Omvendt bliver det i eftermiddagstimerne, hvor et nyt område med regn nærmer sig Danmark fra sydvest. Det medfører, at regnen fra sidst på eftermiddagen vil sile ned i Vestjylland, hvor der indtil mandag morgen kan falde omkring 20 millimeter regn. Derimod bliver det tørt øst for Storebælt, men dog ret skyet. Temperaturerne vil hele dagen ligge på 10 til 12 graders varme, mens vinden i eftermiddag tager til langs den jyske vestkyst, hvor vindstødene kan nå stormende kuling.

Opsummering:
Søndag byder på regn og blæst, men en overgang kan der komme lidt sol.